બૅન્કોનાં નાણાં તો પોતાના પિતાશ્રી વારસામાં મૂકી ગયા છે એટલે ઉપાડો અને વાપરો એવા ઇરાદા સાથે કેટલાય વેપારીઓ અને ઉદ્યોગપતિઓ બૅન્ક-લોન લઈને બેસી જાય છે અને એને પાછી આપતી વખતે કોને આપ્યા ને તમે રહી ગયા એવો અભિગમ ધરાવે છે. આમ કરવામાં ઘણી વાર બૅન્કોના ઉચ્ચ અધિકારીઓ અને રાજકારણીઓ તેમને મદદ કરતા હોય છે. આમાં વચેટિયાઓની ભૂમિકા પણ મહત્વની હોય છે. ક્યાંક કમિશન, કટકી, કરપ્શન પુરજોશમાં કામ કરતાં હોય છે. દેશની પ્રજાનાં નાણાં છે, લૂંટાવો બિન્દાસ એ પ્રકારની મનોવૃત્તિ સાથે કામ વરસોથી થતું રહ્યું છે. હજી થોડાં વરસ પહેલાં જ રિઝર્વ બૅન્ક આ મામલે ગંભીર બની હતી અને એણે ચોક્કસ જોગવાઈઓ કરવા માંડી. એમાં ભવિષ્યમાં આવાં સ્થાપિત હિતોનાં કારનામાં બંધ થઈ જાય એમ છે. અલબત, આ સાથે સરકારે વિલફુલ ડિફૉલ્ટરોને સાથ આપતા અંદર-બહારના વર્ગને પણ સકંજામાં લેવાની કડક જોગવાઈ કરવી પડશે. અત્યારના સંજોગોમાં તો આવા ડિફૉલ્ટરો સામે બૅન્કને ઍક્શન લેતાં જ વરસો નીકળી જાય છે. એ પછી કોર્ટમાં તેમની સામેના કેસો ચલાવવામાં બીજાં વરસો નીકળી જાય છે. રિકવરીની નોબત આવે ત્યાં સુધીમાં તો એ હસ્તી પાસે ભાગ્યે જ કંઈ બચે છે.